Predkladacia správa

	Materiál predkladá ministerka financií ako iniciatívny, v spolupráci s primátorom mesta Košice.

	Mesto Košice je samostatným samosprávnym územným celkom Slovenskej repub- liky s právnou subjektivitou. Za podmienok ustanovených zákonom SNR č. 369/1990 Zb. o obecnom zriadení v znení neskorších predpisov a zákona NR SR č. 303/1995 Z.z. o rozpočtových pravidlách v znení neskorších predpisov samostatne hospodári s vlastnými prostriedkami. 

	Schválený rozpočet mesta na rok 2001 predpokladá celkové príjmy a výdavky vo výške 1 990 965 tis. Sk, pričom celkový stav úverovej zadĺženosti ku koncu roka 2000 dosiahol  sumu  1 638,6 mil. Sk   a  záväzky   na  reštrukturalizáciu   k 30. júnu 2001  sumu 2 120, 0 mil. Sk. 

	Vývoj finančnej a ekonomickej situácie mesta v súčasnom období nie je priaznivý. 
	                     
	Celkový stav úverovej zadĺženosti mesta postupne za obdobie rokov 1994 - 2000 narastal a ku koncu roka 1999 predstavoval sumu l 573,4 mil. Sk a ku koncu roka 2000 to bolo 1 638,6 mil. Sk. Nárast úverov v roku 2000 v porovnaní s rokom 1999 bol spôsobený kurzovými zmenami, ktoré vyplývajú z devízových úverov čerpaných v minulých rokoch.  
  
	Kapitálové výdavky čerpané na rekonštrukčné a investičné akcie v období rokov 1994 - 1998, boli realizované z krátkodobých úverových zdrojov, ktoré boli v danom období dostupné na slovenskom peňažnom trhu. Podmienky čerpania týchto úverových zdrojov boli nevýhodné tak z hľadiska úrokových sadzieb (priemerná úroková sadzba predstavovala 22,5 %), ako aj z hľadiska doby ich splácania (od 6 do 24 mesiacov). Vzhľadom na túto skutočnosť, sa mesto obrátilo na zahraničné peňažné ústavy. Tieto úverové obchody mali prevažne revolvingový charakter vo forme zmenkových úverov a boli použité na priebežné vysporiadanie tuzemských finančných záväzkov mesta. Ich objem dosiahol 43,9 % z celkového objemu úverov ku koncu roka 2000.  

	Použitie úverových zdrojov smerovalo prevažne do investičných akcií. Bola vykonaná rekonštrukcia historického centra mesta, rekonštrukcia električkových tratí, inžinierskych sietí a verejného osvetlenia. Časť úverových zdrojov bola použitá aj na financovanie zdrojového deficitu v oblasti vlastných zdrojov mesta, a to hlavne na krytie zákonných povinností mesta (mestská verejná doprava, čistota, zimná údržba mestských komunikácií, verejné osvetlenie, životné prostredie, zeleň, samospráva mesta). 

Nad rámec úloh zakotvených v zákone SNR č. 369/1990 Zb. o obecnom zriadení v znení neskorších predpisov,  mesto v uplynulom  období  plnilo úlohy  súvisiace najmä s opravami a rekonštrukciami ciest I. a II. triedy,  činnosťou mestského  požiarneho  zboru a  archívu mesta. V priemere ročne sa na tieto činnosti vynaložilo  94 mil. Sk. 

	Z vykonaných analýz finančnej situácie mesta vyplynulo, že finančné problémy boli spôsobené najmä výrazným nástupom realizácie investičných akcií v rokoch 1994 -1995 s náporom na krátkodobé úverové zdroje, čo vyvolalo  potrebu ďalších úverových zdrojov na splatenie  expirujúcich krátkodobých  úverových záväzkov a príslušenstva úverov (úroky, poplatky).  	     

	V súčasnom volebnom období vedenie mesta pristúpilo k stabilizovaniu finančnej  situácie mesta.

	Stabilizačné  dohody  v oblasti  transformácie  záväzkov mesta boli dosiahnuté s VÚB, a.s. Bratislava,  DRESDNERBANK Luxenburg a Komerční bankou, a.s. Bratislava. V záverečnej fáze sú rokovania s CSFB Londýn. Reálny predpoklad zníženia záväzku je rozpracovaný s ČS, a.s. Praha, kde sa pripravuje predaj tejto pohľadávky s diskontom v prospech mesta Košice. 

	Najvýznamnejší reštruktualizačný projekt prebieha v spolupráci s PKB, a.s. Žilina. Tento projekt zahŕňa reštrukturalizáciu celej dlhovej služby mesta a je plánovaný na obdobie l5 rokov. Spolupráca je zameraná najmä na systémové opatrenia s cieľom znížiť stav záväzkov mesta, odpredať neefektívny majetok mesta a realizovať racionálne a reštriktívne opatrenia v rozpočte mesta.
	
	V oblasti legislatívnej bude mesto presadzovať optimálne usporiadanie vnútornej štruktúry mesta s návrhom na zmenu, resp. doplnenie zákona o meste Košice (zníženie počtu mestských častí, zmena kompetencií vo výbere a správe daní).
	
	Predložený návrh "Memoranda ..." deklaruje spoluúčasť štátu pri riešení finančnej situácie mesta Košice pričom : 

-	Vláda Slovenskej republiky zabezpečí v zmysle dohody medzi Ministerstvom  pôdohospodárstva Slovenskej republiky a mestom Košice finančné prostriedky v      sume 980 mil. Sk na odkúpenie lesného majetku od mesta Košice. V súčasnosti na           tomto majetku je záložné právo VÚB, a.s. vo výmere 4 220,11 ha a záložné právo PKB, a.s. 1 482,01 ha. Celkove z predávaného majetku je zaťažených 38,68 %.   

-	mesto Košice finančné prostriedky v sume 980 mil. Sk získané za odpredaj lesného majetku použije na zníženie celkového dlhu mesta tak, aby boli odstránené ťarchy na       predávanom lesnom majetku,   

-	mesto Košice zrealizuje  interné a externé opatrenia na dosiahnutie  finančnej stability mesta, 

	
-	Prvá komunálna banka, a.s. Žilina v súčinnosti s DEXIOU Paríž, po znížení celkových   záväzkov mesta o 980 mil. Sk, zrealizuje reštrukturalizáciu dlhovej služby mesta          Košice. 

	Prevod majetku nebude mať negatívny vplyv na zamestnanosť v tomto regióne.